साध्वी यौन शोषण मामले में 20 साल की सजा काट रहे 53 वर्षीय बाबा गुरमीत राम रहीम की तबीयत एक बार फिर खराब हो गई। उन्हें मंगलवार सुबह करीब 5:30 बजे हरियाणा के रोहतक की सुनारिया जेल से दिल्ली एम्स लाया गया। यहां डॉक्टरों ने एंडोस्कोपी समेत सभी मेडिकल टेस्ट किए। कड़ी सुरक्षा के बीच उन्हें देर रात वापस सुनारी जेल ले जाया गया।
एम्स प्रबंधन ने कहा कि राम रहीम को पेट में दर्द और पेनक्रियाज से जुड़ी कुछ शिकायत थी। डॉक्टरों का कहना है कि ऐसा मधुमेह के चलते भी हो सकता है। जांच के बाद राम रहीम के स्वास्थ्य को गंभीर खतरा नहीं पाया गया। इसके बाद सुनारियां जेल प्रबंधन उसे कड़ी सुरक्षा के बीच वापस ले गया।
जून में भी बिगड़ी थी तबीयत
वर्ष 2017 में 2 साध्वियों के यौन शोषण के मामले में पंचकूला स्थित सीबीआई की विशेष अदालत ने राम रहीम को 20 साल की सजा सुनाई। उस दिन पंचकूला में भारी हिंसा भी हुई थी। सुरक्षा के लिहाज से गुरमीत राम रहीम को रोहतक की सुनारिया जेल भेजा गया था। जून में राम रहीम की तबीयत बिगड़ गई थी। रोहतक में स्नातकोत्तर आयुर्विज्ञान संस्थान में डॉक्टरों के पैनल ने स्वास्थ्य की जांच के बाद उसे वापस सुनारिया जेल भेज दिया था।
जून में ही उसकी तबीयत फिर बिगड़ी तो गुरुग्राम स्थित मेदांता अस्पताल ले जाकर कोरोना की जांच कराई गई। 1 दिन बाद ही उसे निगेटिव घोषित कर दिया गया था। 4 दिन मेदांता में भर्ती रहने के बाद उसे छुट्टी मिल गई। उसकी सुरक्षा के लिए डीएसपी के नेतृत्व में करीब 10 पुलिसकर्मी तैनात हैं
पुष्पा रावत